上邵尚書
作者：郭印
朝代：宋

paragraphs: 康節名天下，流芳到子孫。
素風門戶遠，皇極典型存。
萬邑紛戎馬，十年辭帝閽。
家艱俄茹苦，國難更堪論。
上念長城寄，兵分細柳屯。
紫泥頒詔綍，墨絰總戎軒。
權重將軍幕，忠求孝子門。
江朝南海濶，星拱北辰尊。
智勇張良足，詩書郄縠敦。
邊儲裁冗蠧，邦本厚黎元。
士仰蘇天覆，人依趙日暄。
勢增師旅氣，威礱虎狼魂。
帳幄稽前箸，山河暫偃藩。
精誠扶日月，談笑整乾坤。
賤子欣蒙庇，先君舊感恩。
駕轅憐病馬，投木笑窮猿。
扶摇如可借，短翮待騰騫。